b'\n_START_ARTICLE_\nElinkeinoel\xc3\xa4m\xc3\xa4n valtuuskunta\n_START_SECTION_\nHistoria\n_START_PARAGRAPH_\nElinkeinoel\xc3\xa4m\xc3\xa4n valtuuskunta perustettiin, kun suomalaiset yritysjohtajat pitiv\xc3\xa4t 1970-luvun alussa suomalaista ilmapiiri\xc3\xa4 teollisuudelle vihamielisen\xc3\xa4. Aloitteen EVA:n perustamisesta teki joulukuussa 1973 Suomen Pankin johtokunnan j\xc3\xa4sen, Suomen Ty\xc3\xb6nantajain Keskusliiton entinen toimitusjohtaja P\xc3\xa4ivi\xc3\xb6 Hetem\xc3\xa4ki. EVA:n perustajaj\xc3\xa4senet olivat Suomen Teollisuusliitto, Suomen Mets\xc3\xa4teollisuuden Keskusliitto ja Teollisuudenharjoittajain Liitto, jotka yhdistyiv\xc3\xa4t vuonna 1975 Teollisuuden Keskusliitoksi, sek\xc3\xa4 Liikety\xc3\xb6nantajain Keskusliitto, Pellervo-Seura, Suomen Pankkiyhdistys ja Suomen Ty\xc3\xb6nantajain Keskusliitto. Lehdist\xc3\xb6tiedote EVA:n perustamisesta julkistettiin 21. toukokuuta 1974. EVA:n ensimm\xc3\xa4iseksi puheenjohtajaksi valittiin P\xc3\xa4ivi\xc3\xb6 Hetem\xc3\xa4ki sek\xc3\xa4 varapuheenjohtajiksi Yhdyspankin p\xc3\xa4\xc3\xa4johtaja Mika Tiivola ja W\xc3\xa4rtsil\xc3\xa4 Oy:n p\xc3\xa4\xc3\xa4johtaja Tankmar Horn._NEWLINE_EVA:n tarkoituksena oli pyrki\xc3\xa4 vaikuttamaan yhteiskuntaan niin, ett\xc3\xa4 ilmapiiri saataisiin muuttumaan ja talousel\xc3\xa4m\xc3\xa4n toimintaedellytykset turvattaisiin. Tavoitteena oli my\xc3\xb6s markkinatalouden etujen esille tuominen._NEWLINE_EVA:n hallituksen j\xc3\xa4sen, Huhtam\xc3\xa4ki-yhtym\xc3\xa4n p\xc3\xa4\xc3\xa4johtaja Erkki Partanen m\xc3\xa4\xc3\xa4ritteli melko suorasukaisesti EVA:n toiminnan p\xc3\xa4\xc3\xa4m\xc3\xa4\xc3\xa4r\xc3\xa4n 60-vuotissyntym\xc3\xa4p\xc3\xa4iv\xc3\xa4haastattelussaan toukokuussa 1975: "EVA:n teht\xc3\xa4v\xc3\xa4 on huolehtia, ett\xc3\xa4 t\xc3\xa4ss\xc3\xa4 maassa on sama yhteiskuntaj\xc3\xa4rjestelm\xc3\xa4 viel\xc3\xa4 kymmenen vuoden kuluttuakin." Presidentti Urho Kekkonen ei koskaan ottanut julkisesti kantaa EVA:an eik\xc3\xa4 sen toimintaan, mik\xc3\xa4 olikin Max Jakobsonin mukaan presidentilt\xc3\xa4 paras mahdollinen asenne. _NEWLINE_EVA:n ensimm\xc3\xa4inen toimitusjohtaja oli Max Jakobson, joka ryhtyi teht\xc3\xa4v\xc3\xa4\xc3\xa4n vuoden 1975 alussa toimittuaan sit\xc3\xa4 ennen muun muassa Suomen YK-suurl\xc3\xa4hettil\xc3\xa4\xc3\xa4n\xc3\xa4 ja Suomen Tukholman-suurl\xc3\xa4hettil\xc3\xa4\xc3\xa4n\xc3\xa4. T\xc3\xa4ll\xc3\xb6in EVA puolusti l\xc3\xa4ntist\xc3\xa4 markkinatalousmallia Neuvostoliiton tarjoaman suunnitelmatalouden mallia vastaan. Pyrkiess\xc3\xa4\xc3\xa4n hankkimaan todenmukaista tietoa sosialistisesta talousj\xc3\xa4rjestelm\xc3\xa4st\xc3\xa4 EVA k\xc3\xa4ytti hyv\xc3\xa4kseen alan asiantuntemuksen ulkomailla saaneen Tauno Tiusasen perustaman konsulttitoimiston apua. 1970- ja 1980-lukujen ilmapiirille oli kuvaavaa, ett\xc3\xa4 Teollisuuden Keskusliitto ja Suomen Ty\xc3\xb6nantajain Keskusliitto kielsiv\xc3\xa4t EVA:a mainitsemasta niiden edustajien osallistumista l\xc3\xa4ntisen ja it\xc3\xa4isen talousj\xc3\xa4rjestelm\xc3\xa4n vertailututkimukseen pel\xc3\xa4tess\xc3\xa4\xc3\xa4n h\xc3\xa4iri\xc3\xb6it\xc3\xa4 monille yrityksille keskeisess\xc3\xa4 id\xc3\xa4nkaupassa. EVA julkaisi tutkimuksen vuonna 1976 kirjana Talouden tosiasiat._NEWLINE_Valtaosa riippumattomista sanomalehdist\xc3\xa4 suhtautui EVA:n perustamiseen v\xc3\xa4h\xc3\xa4tellen ja kuittasi asian ylimalkaisella uutisoinnilla. Taistolainen lehti Tiedonantaja luonnehti EVA:a "kaikkivoivaksi hirvi\xc3\xb6ksi, joka juo k\xc3\xb6yh\xc3\xa4list\xc3\xb6n verta". Kielteist\xc3\xa4 suhtautumista EVA:an ilmeni my\xc3\xb6s toisella suunnalla; Helsingin Sanomat ja Sanoma Oy:n voimahahmo Aatos Erkko  halveksivat sit\xc3\xa4 avoimesti. Jukka Tarkan mukaan Erkkoa harmitti erityisesti EVA:n tuki Uudelle Suomelle, jota h\xc3\xa4n piti tekohengityksen\xc3\xa4 konkurssikyps\xc3\xa4lle lehdelle. EVA piti Uutta Suomea t\xc3\xa4rke\xc3\xa4n\xc3\xa4 markkinatalouden puolustajana aikana, jolloin l\xc3\xa4nsimaisia arvoja vastaan suuntautui voimakas yhteiskunnallinen kritiikki. Helsingin Sanomat puolestaan oli koko historiansa ajan pit\xc3\xa4nyt Uutta Suomea ideologisena vastustajanaan, vaikka lehdet olivat it\xc3\xa4isen ja l\xc3\xa4ntisen yhteiskuntaj\xc3\xa4rjestelm\xc3\xa4n v\xc3\xa4lisess\xc3\xa4 taistelussa barrikadin samalla puolella. Lis\xc3\xa4ksi Helsingin Sanomissa vaikutti tuolloin Sakari M\xc3\xa4\xc3\xa4tt\xc3\xa4sen ymp\xc3\xa4rille ryhmittynyt toimittajajoukko, jonka asenne Max Jakobsonia kohtaan oli Tarkan mukaan avoimen pahantahtoinen._NEWLINE_EVA otti 1980-luvun alkupuolella k\xc3\xa4ytt\xc3\xb6\xc3\xb6n k\xc3\xa4sitteen "kolmas tasavalta", joka kuvasi toisaalta Suomen poliittisen kulttuurin muutosta vuoden 1982 presidentinvaalien ja vuoden 1983 eduskuntavaalien my\xc3\xb6t\xc3\xa4, toisaalta samaan aikaan tapahtunutta suomalaisen yhteiskunnan rakenteen muuttumista maatalous- ja teollisuusyhteiskunnasta tieto- ja palveluyhteiskunnaksi._NEWLINE_Vuonna 1984 Jakobsonin j\xc3\xa4\xc3\xa4dess\xc3\xa4 el\xc3\xa4kkeelle h\xc3\xa4nen seuraajakseen valittiin kansleri Kauko Sipponen. Sipposen aikakaudella kansainv\xc3\xa4listen kysymysten ja turvallisuuspolitiikan rinnalle tuotiin korostetusti valtios\xc3\xa4\xc3\xa4nt\xc3\xb6, omistusoikeus, julkishallinto ja v\xc3\xa4est\xc3\xb6kehitys. My\xc3\xb6s EY-j\xc3\xa4senyyteen valmistautuminen kuului Sipposen ajan teemoihin. Asenne- ja arvotutkimuksista tuli EVAn tavaramerkki._NEWLINE_Vuoden 1990 syyskuussa EVAn toimitusjohtajaksi valittiin pankinjohtaja Jaakko Iloniemi. Jos Jakobsonin kausi oli ollut ideologisen kamppailun ja markkinatalouden puolustamisen aikaa ja Sipposen aikana Suomi oli avautunut ja kokenut rakennemuutoksen, niin Iloniemen kaudella edess\xc3\xa4 oli kansainv\xc3\xa4listyminen, erityisesti eurooppalaistuminen. H\xc3\xa4nen kauteensa osui my\xc3\xb6s Suomea rajusti ravistellut lama.\n_START_SECTION_\nEVA uudelle vuosituhannelle\n_START_PARAGRAPH_\nIloniemen siirtyess\xc3\xa4 el\xc3\xa4kkeelle 1999 EVAn toiminta ajettiin minimiin._NEWLINE_Vuoden 2001 syyskuun terrori-iskut New Yorkin World Trade Centeriin saivat elinkeinoel\xc3\xa4m\xc3\xa4n p\xc3\xa4\xc3\xa4tt\xc3\xa4j\xc3\xa4t kuitenkin taas valpastumaan. Itsen\xc3\xa4ist\xc3\xa4, moniarvoista ja ei-propagandistista keskustelua, yhteiskunnallista vaikuttamista tarvitaan sittenkin. EVAn yksinkertainen perusidea \xe2\x80\x93 yhteiskunnallinen tiedostaminen ja massa-asenteisiin vaikuttaminen \xc3\xa4\xc3\xa4rimm\xc3\xa4isell\xc3\xa4 julkisuudella \xe2\x80\x93 ei ollutkaan vanhentunut. Vuoden 2002 elokuussa EVAn johtajaksi valittiin tohtori Risto E. J. Penttil\xc3\xa4._NEWLINE_Nyky\xc3\xa4\xc3\xa4n EVAn tavoitteena on edist\xc3\xa4\xc3\xa4 suomalaisen yhteiskunnan pitk\xc3\xa4n aikav\xc3\xa4lin menestyst\xc3\xa4, selvitt\xc3\xa4\xc3\xa4 ja arvioida yrityksille ja yhteiskunnalle t\xc3\xa4rkeit\xc3\xa4 kehityssuuntia. Suomen rooli kansainv\xc3\xa4lisess\xc3\xa4 toimintaymp\xc3\xa4rist\xc3\xb6ss\xc3\xa4 ja suomalaisten hyvinvoinnin ja kilpailukyvyn kehitt\xc3\xa4minen ovat EVAn toiminnassa keskeisi\xc3\xa4 kysymyksi\xc3\xa4. EVA julkaisee raportteja ja analyyseja sek\xc3\xa4 toimii verkostona ja keskustelun her\xc3\xa4tt\xc3\xa4j\xc3\xa4n\xc3\xa4 muun muassa j\xc3\xa4rjest\xc3\xa4m\xc3\xa4ll\xc3\xa4 EVA Forum -keskustelutilaisuuksia. EVAn johtajana on 1.8.2010 alkaen toiminut Matti Apunen  Penttil\xc3\xa4n siirrytty\xc3\xa4 Keskuskauppakamarin toimitusjohtajaksi._NEWLINE_EVA kommentoi vuonna 2016 Panaman tietovuotoa sanomalla, ett\xc3\xa4 siit\xc3\xa4 syntynyt keskustelu on liioitellut veroparatiiseihin liittyvi\xc3\xa4 ongelmia. J\xc3\xa4rjest\xc3\xb6n mukaan voimakkaampi puuttuminen aggressiiviseen verosuunnitteluun ei toisi suurta lis\xc3\xa4yst\xc3\xa4 verotuloihin ja laillinen verosuunnittelu on jokaisen oikeus.'